20 Mei: Hoe doen jy met die kniebuigtoets. - Jan van der Watt - www.bybelkennis.co.za
by Mitch Kalp · Published 20/05/2017 · Updated 19/05/2017
Hand 4:13-5:11 (fokus 4:13-22)
Dit moes 'n wonderlike ervaring gewees het om die gebou te voel skud nadat die dissipels "Amen" gesê het (4:31). God het hulle gehoor en hulle het Hom gehoor! Ja-nee, gebed werk wondere. Ons as Christene sê mos dat gebed die sluise van God se krag op ons ooptrek. Maar ek wonder dikwels of ons onsself regtig glo? Hoeveel bid ons regtig?
As Pietie by die huis kom en 10% vir sy wiskundetoets gekry het, wat sal Ma sê? Waarskynlik dat Pietie dadelik kamer toe moet gaan en gaan leer, want hy het omtrent niks vir sy toets gekry nie. Nou ja, hoeveel is 10% van 'n dag? Twee en 'n half uur. Wie van ons bid twee en 'n half uur per dag, of volgens Pietie se Ma, omtrent niks nie?
Hierdie eenvoudige voorbeeld moet ons laat vra of ons regtig glo dat God deur gebed die geboue kan laat skud en die sluise kan laat oopgaan? Of praat ons sommer maar net? As ons God regtig vir ons lewens vertrou, sal ons Hom ook in gebed moet vertrou. Ons sal minder alleen moet probeer doen en God meer geleentheid moet gee om deel van ons lewens te word deur gebed. As ons krag kortkom en verwag dat God iets moet doen, sal ons eers vir Hom daarvan in gebed moet vertel. As ons wonder waarheen ons volgende tree moet wees, moet ons maar vir God vra… in gebed.